Kegyelem nektek és békesség Istentől a mi Atyánktól és az Úr Jézus Krisztustól!  
  
ApCsel 2, 1-13  
*Amikor pedig eljött a pünkösd napja, és mindnyájan együtt voltak ugyanazon a helyen, 2hirtelen hatalmas szélrohamhoz hasonló zúgás támadt az égből, amely betöltötte az egész házat, ahol ültek. 3Majd valamilyen lángnyelvek jelentek meg előttük, amelyek szétoszlottak, és leszálltak mindegyikükre. 4Mindnyájan megteltek Szentlélekkel, és különféle nyelveken kezdtek beszélni, úgy, ahogyan a Lélek adta nekik, hogy szóljanak. 5Sok kegyes zsidó férfi élt akkor Jeruzsálemben, akik a föld minden nemzete közül jöttek. 6Amikor ez a zúgás támadt, összefutott a sokaság, és zavar támadt, mert mindenki a maga nyelvén hallotta őket beszélni. 7Megdöbbentek, és csodálkozva mondták: Íme, akik beszélnek, nem valamennyien Galileából valók-e? 8Akkor hogyan hallhatja őket mindegyikünk a maga anyanyelvén? 9Pártusok, médek és elámiták, és akik Mezopotámiában laknak, vagy Júdeában és Kappadóciában, Pontuszban és Ázsiában, 10Frígiában és Pamfíliában, Egyiptomban és Líbia vidékén, amely Ciréné mellett van, és a római jövevények, 11zsidók és prozeliták, krétaiak és arabok: halljuk, amint a mi nyelvünkön beszélnek az Isten felséges dolgairól. 12Megdöbbentek mindnyájan, és tanácstalanul kérdezgették egymástól: Mi akar ez lenni? 13Mások azonban gúnyolódva mondták: Édes bortól részegedtek meg.*

Lelket kapó Gyülekezet!

A Hungária Casino Twist című számának jellegzetes kérdése jutott az eszembe: „Mi ez a tánc fiatalok?”   
Hiszen eltelt ugyan lassan 2000 év, de a kérdésünk nem változott. Ha egészen őszinték akarunk lenni, akkor be kell valljuk, hogy bennünk is ott fogalmazódik a kérdés: „Mi akar ez lenni?”.  
Az Atya, illetve Krisztus fogalmával még csak-csak tud valamit kezdeni az eszünk és a szívünk is, de a Szentlélek bizony sokszor megakaszt minket is, mint egy kátyú az autót és fennakadva mi is csak pislogunk, hogy mit is jelent, hogy Isten elküldte az Ő Lelkét hozzánk és értünk? Mit jelent valójában mindez nekem? Mit is ünneplünk tulajdonképpen ma, pünkösd ünnepén? Mi akar ez lenni? Mi ez a tánc, mi ez az ünnep fiatalok?

És igen, van egy meglehetősen leegyszerűsített válaszunk erre: pünkösd az egyház – nem a katolikus, református, vagy evangélikus – hanem a Krisztus egyetemes egyházának a születésnapja. És ezzel tulajdonképpen nem tévedünk, de kissé mégis deformáljuk a lényeget.  
A mai napnak, ünnepnek, azonban véletlenül sem szabadna valamiféle emberi deformációvá vállnia, sőt, ha valami, hát ez az első és valódi reformáció ünnep, ami nem Luther Márton, vagy az 1500-as évek körül forog, hanem valóban azt tárja elénk, hogy Isten, az Ő Szentlelkével, hogy reformálta krisztusira az apostolok közösségét és aztán adta a világba, hogy mindmáig élő és ható reformátorként közöttünk, értünk munkálkodjon az Ő Lelke.   
Hiszen ezt teszi a Lélek. Itt munkálkodik – reménységünk szerint formálja most az én szavaimat, a te szívedet, azaz az Igére, Krisztus ritmusára formálja, hangolja a közösségünket.

A Lélek, úgy munkálkodik mindannyiunkon, mint ahogy a rádióhullámhosszokra finoman hangolják rá a készülékeket.   
Óvatosan, finoman, de hangol, hogy egyre tisztábban hallhasd és érthesd az Úr hangját. Hangolja a hited, a te lelki-készülékedet is, hogy ahelyett, hogy azt kérdezgetjük, hogy „Mi akar ez lenni?”, „Mit kell, most tennem, vagy épp mondanom?”, vagy a jól ismert kérdést ismételnénk, nagy vallásos buzgalommal, hogy: „Mit tenne most Jézus?” – ezek helyett egyszerűen ráhangoltan, az Úrral egy ritmusra mozdulva, szólva, gondolva – kérdések nélkül tudjunk, mondhatni az Ő árnyékaként lépni a világban, az Ő visszhangjaként szólni, ha kell kiáltva, ha kell suttogva, ha kell a csöndességünkkel üzenve, sőt a gondolatainkkal is minden ingerre az Ő rezgésszámával pendülni, akár a gitár húrjai.

Az apostoloknak és nekünk is azt kell észrevennünk, hogy nem lehangolódni kell, hogy nem áll épp előttem Krisztus, vagy, hogy ma épp, vagy ma sem jött el a templomba Feri, Béla és Margit, hanem bizony ideje magunkra venni, magunkra vállalni azt a feladatot, amivel meg lettünk bízva és amihez minden erőt és eszközt meg is kaptunk és kapunk a Lélek által, ez pedig a misszió, a tanítás, a Krisztushoz kapcsolás. Ez az egyház alapvető és elhagyhatatlan szolgálata, nem a szociális munka, nem a nyilatkozatok és állásfoglalások és főleg nem a károgó, vagy ítélkező hang - te Krisztusért nem ezekre kaptál megbízást.   
Ne tévesszünk hangot és szolgálatot Testvérek! Mert nem csak a lehangolódás, hanem az elhangolódás sem lehet a mi jellemzőnk. Nem lehet más hangunk, nem vállhatunk hamissá, azaz nem térhetünk el a Krisztustól, attól az Úrtól, aki úgy szeretett minket, hogy önmagát adta értünk.  
Akkor is ehhez a szolgálathoz, akkor is a Krisztushoz kell ragaszkodnunk, ha gúnyolódást hallunk, mint az apostolok: „*Édes bortól részegedtek meg.”* – vagy, ha az egész világ azt sulykolja, hogy elavult, hogy naiv, hogy ciki vagy és csak kedvesen mosolyognak rajtad.   
Ettől te ne halkulj el, ne állj meg! Ne az ő ritmusukra lépj, hanem a krisztusi szeretet ütemére!

Nem kell nagy durranás, nem kell megrengetned a földet, csak maradj hű Jézushoz a Lélek által!   
Az Etna kitörésével itt az élő példa. Persze messziről, vagy képekről lenyűgöző látvány, de a nagy robbanásokhoz senki sem akar igazán közel lenni, hiszen nem csak, hogy veszélyt hordoz, hanem a kezdeti lenyűgöző kép után egyből jön a mérgező füst, a törmelékek, a hamu és a kosz, majd pedig, ha elül a por, akkor meglátszanak az ott maradt repedések, kráterek és az elpusztított életek.  
Ilyenek a világi nagy durranások, ilyen az a csinnadratta, reklámpékség, amivel próbálnak meg, illetve beetetni.   
A Lélek viszont nem így működik. Megjelenik a kis közösségekben is nyugalommal és békességgel – igen, érezhetően: szélzúgással és tűzbe hozó lángként -, de nem egy asztalra csapással indít el, hogy „na, mostmár tényleg menjél” – mint mikor a türelmét vesztett szülő rászól a gyermekére, hogy most már tényleg indulás az ágyba -, hanem vigasztal, megerősít és útirányba állít.   
Hát épp így kell nekünk is – nem nagy hanggal, nem az emberi érzékeket lenyűgöző, vagy inkább megtévesztő nagy durranásokkal, hanem a Lélekkel, illetve a Lélek által egységben, szeretettel szolgálva.

És, ha már a cserkészcsapatunkkal együtt ünnepelünk ma, akkor nézzünk rá, hogy valóban belesimulhat-e a krisztusi Lélekkel működő szolgálatba, a keresztény életbe a cserkészet maga is?  
Erre a legjobb talán, ha a cserkészet 10 parancsolatára – elnézést – 10 törvényére rátekintenünk:  
1. A cserkész egyeneslelkű és feltétlenül igazat mond. – **becsület, Isten igazságának keresése**

2. A cserkész híven teljesíti kötelességeit melyekkel Istennek, hazájának és embertársainak tartozik. - **kötelességteljesítés**

3. A cserkész, ahol tud, segít. – **segítőkészség, szívesség, illetve a felebarát szeretete**

4. A cserkész minden cserkészt testvérének tekint. – **keresztény** **testvérség**

5. A cserkész másokkal szemben gyöngéd, magával szemben szigorú. – **lovagiasság-gal szokták összefoglalni ezt, én inkább a kegyelem és bűnvallás őszinte megélését kapcsolnám ide, azaz hűség az Isten igéjéhez.**

6. A cserkész szereti a természetet, jó az állatokhoz és kíméli a növényeket. – **természetszeretet, illetve a teremtett világ és maga a teremtés tisztelete**

7. A cserkész feljebbvalóinak jó lélekkel és készségesen engedelmeskedik. – **engedelmesség, első sorban Istennek, mint feljebb valómnak, minden és mindenki más utána kerülhet csak szóba**

8. A cserkész vidám és meggondolt. – **krisztusi öröm és felelősségvállalás**

9. A cserkész takarékos. – **takarékosság, azaz megbecsülöm azt, amit kapok, vagyis alázat van bennem**

10. A cserkész testben és lélekben tiszta. – **tisztaság, önmegtartóztatás**

Hadd szedjem most össze a kiemelt szavakat: becsület, kötelességteljesítés, felebarát szeretete, keresztény testvérség, hűség, teremtett világ megbecsülése, engedelmesség, krisztusi öröm, alázat, tisztaság, önmegtartóztatás.

És most tegyük mellé, hogy miket nevez meg Pál apostol a galata levélben a Lélek gyümölcseinek: szeretet, öröm, békesség, türelem, szívesség, jóság, hűség, szelídség, önmegtartóztatás.

Szinte ugyanaz a két sor. És ez nem véletlen testvérek! Hanem egy segítség, hogy mind tudjunk válaszolni a feltett kérdésre: Mi akar ez lenni?  
Testvérek, ma nem pünkösd ünnepe van egy részről és a cserkész fogadalomtétel más részről, hanem mindannyiunk szívének, hitének a felszólítása történik meg a Lélek által, hogy gondold át, hogy mire akarsz törekedni, mire akarsz formálódni! Ahogyan Pál apostol írja: „Ha a Lélek által élünk, akkor éljünk is a Lélek szerint.”.  
A Lélek pedig ilyen gyümölcsökre, ilyen ajándékok megélésére hív el bennünket. Azt várja, hogy Krisztusért végre tegyél fogadalmat, elhatározást a Megváltó Úr mellett, hogy te igenis Hozzá akarsz tartozni.   
Kérd az Isten Lelkét, hogy erősítsen meg és tápláljon téged is az életed minden napján, hogy ne egy-egy nagy durranással akard bizonygatni, hogy számodra fontos a Megváltó Úr kegyelme, hogy te igenis keresztény vagy, hanem minden tettedben, minden szavadban, minden gondolatodban ezek a jó gyümölcsök érlelődhessenek meg és váljanak megízlelhetővé mindenki számára.   
Mert ezek a gyümölcsök valóban édesek, valóban kívánatosak: szeretet, öröm, békesség, türelem, szívesség, jóság, hűség, szelídség, önmegtartóztatás – épp ezért ez az igazi kegyelem, hogy mi az Isten szeretete által élhetünk is ezekben.   
Nem édes bortól, hanem az Úr kegyelmétől lehetünk szinte valóban megrészegülten felszabadultak. Mert élni az Isten szeretetét, élni minden percedben, hogy az Ő Szentlelke táplál, az nem elavult, nem naiv, nem ciki, hanem valójában az, amit mindenki keres és kutat, amire szomjazik minden egyes ember lelke.

Az Úr tölt a te hited poharába, adja a Lélek gyümölcseinek a finom zamatát, csak kérd Tőle, Nála keresd, csak énekeld őszinte szívvel minden nap: „Isten élő Lelke jöjj, áldva szállj le rám” és meg fogod ízlelni, hogy mit jelent a pünkösdi öröm, hogy mi is ez a tánc, ez a krisztusi ritmus. Ha kéred a Lélek ajándékát, akkor érteni fogod, hogy mi akar ez itt lenni. Ámen